Nagrajeni filmi 9. festivala gorniškega filma Domžale

**Glavna nagrada mesta Domžale:** [**Metanoia – preobrazba Jeffa Lowa**](http://imffd.com/podrobnosti/?tx_ttnews%5btt_news%5d=164&cHash=72f204cbbffea61a038586f21092fbe6) (ZDA)
Jeff Lowe je seveda legenda, a film prikazuje tudi njegovo človeško plat in težave, s katerimi se je spopadal v zasebnem, družinskem in poslovnem življenju. Ravno ko je začel stvari postavljati na svoje mesto, so ga doletele težave z zdravjem in moral se je soočiti z največjim strahom vsakega alpinista. Film je dokaz, da se lahko vsakdo spremeni, če si je le sposoben priznati svoje napake. Ganljiva zgodba, v kateri so arhivski posnetki, intervjuji, glasba in zvok povezani v čudovito celoto, pri obravnavanju občutljivih tem pa so se ustvarjalci filma uspeli izogniti patetiki.

**Nagrada za najboljši alpinistični film:** [**Vstaja v Dolini**](http://imffd.com/podrobnosti/?tx_ttnews%5btt_news%5d=196&cHash=5e66dedf6e6d9a945d2c4092653e39f9) (ZDA)
Kako povedati zgodbo kraja s tako bogato zgodovino? Ustvarjalcem filma Vstaja v Dolini je to odlično uspelo. Zgodovinskim dejstvom, zgodbam iz ozadja in intervjujem z nekaterimi ključnimi osebami so dodali ravno pravšnjo mero drame in humorja, celotno pripoved pa začinili s kritičnim pogledom na ameriško družbo.

**Nagrada za najboljši plezalni film:** [**Odrešitev: zgodba Jamesa Pearsona**](http://imffd.com/podrobnosti/?tx_ttnews%5btt_news%5d=170&cHash=1a3f2a79636a6d7d65229c523e2159b5) (Velika Britanija)
Plezalni filmi, ki so osredotočeni izključno na fizično aktivnost, so pogosto dolgočasni. To je film o Jamesu Pearsonu, ki pa ni prikazan le kot plezalec, ampak kot človek. Iskreni intervjuji, ki nam nudijo vpogled v njegove motive in željo po slavi, so tisto, zaradi česar je ta film nekaj posebnega.

**Pohvala žirije za plezalni film:** [**Projekt Mina**](http://imffd.com/podrobnosti/?tx_ttnews%5btt_news%5d=156&cHash=154704df688b7cca85443de31e5c6a6a)(Velika Britanija)
Film, ki se nas dotakne s svojo iskrenostjo in edinstvenim pristopom. Z Mino se gledalec kaj hitro spoprijatelji in njene želje, dvomi in prizadevanja se dotaknejo vsakogar.

**Pohvala žirije za plezalni film:** [**Nova drznost**](http://imffd.com/podrobnosti/?tx_ttnews%5btt_news%5d=154&cHash=23763c640727d5b71895c9fddd629822) (ZDA)

Ustvarjalci filma so razkrili številne zanimive zgodbe, s katerimi so predstavili življenjski slog nekega obdobja. Eden redkih zgodovinskih dokumentarcev, ki so sproščeni in zabavni. Arhivski posnetki, risane animacije in intervjuji so združeni v celoto, ki predstavlja pomemben zgodovinski spomenik.

**Nagrada za najboljši film o gorah, športu in avanturi:** [**Podzemna povezava – pot v neznano**](http://imffd.com/podrobnosti/?tx_ttnews%5btt_news%5d=216&cHash=9a7c971909d33f5ae8a323fbf47a1b22)(Nemčija/Nova Zelandija)
Ta film je dokaz, da tovrstnim izdelkom ni treba spominjati na reklame, saj je skromen in ne kaže nobenih ambicij po slavi. Protagonisti nas popeljejo globoko pod zemljo, kjer smo priča zgodovinskemu jamarskemu trenutku, obenem pa dobimo vpogled v pogum raziskovalcev in snemalcev, ki trpijo v temi brez vsakršne komunikacije z zunanjim svetom, žene pa jih izključno želja po odkrivanju neznanega.

**Nagrada za najboljši film o gorski naravi in kulturi:** [**Ostal boš kmet**](http://imffd.com/podrobnosti/?tx_ttnews%5btt_news%5d=134&cHash=6fc8003e657503aac9f4a24c2d74ff92) (Nemčija)
Ustvarjalcem tega dokumentarca je uspelo ovekovečiti način življenja, ki bo vsak čas izginil. Glavni junak filma je starec, ki služi kot kritika moderne družbe, pri tem pa na nikogar ne kaže s prstom. Iz njega kar žarijo modrost, zaupanje in mir, kar številni mladi danes močno pogrešajo. Čeprav je film dokaj dolg, ni v nobenem trenutku monoton ali dolgočasen, saj se zgodba razvija z ravno pravšnjo hitrostjo, veliko je simbolike, številni prizori pa so naravnost čudoviti.

**Pohvala žirije za film o gorski naravi in kulturi:** [**Sunakali**](http://imffd.com/podrobnosti/?tx_ttnews%5btt_news%5d=190&cHash=74badcfe31e471e9367e034782fcd250) **(Nepal)**

Ob zgodbi o mladih dekletih, ki igrajo nogomet in odidejo od doma, da bi prinesle slavo svojemu domačemu okolju, se porušijo številni tradicionalni tabuji. Film ponuja alternative, ob katerih se upravičeno vprašamo o vzorcih, ki so zakoreninjeni v naši družbi. Pristna in občutljiva zgodba, ki razgalja čustva in motive protagonistov, pri čemer pa se ne vmešava v njihovo življenje.

**Nagrada za najboljši kratki film:** [**Maslena svetilka**](http://imffd.com/podrobnosti/?tx_ttnews%5btt_news%5d=208&cHash=67998928ad397bce5ea27f3b8b321cde) (Francija)

Film se začne s komično sceno, ob kateri se gotovo nasmeje vsak gledalec. A že kmalu postane jasno, da gledamo zelo podrobno analizo političnega sistema, ki poskuša kulturno dediščino zamenjati z novimi, praznimi vrednotami. Inovativno, bistroumno in ostro.

**Nagrada Televizije Slovenija** (žirija v sestavi: Aleša Valič, Andrej Otovčevič in dr. Andrej Doblehar): [**Živeti za strast**](http://imffd.com/podrobnosti/?tx_ttnews%5btt_news%5d=242&cHash=e8caf51db0695428df60336d71e46781) (Slovaška)
Film je odličen scenaristično-režijski izdelek, ki ga odlikujejo izjemni posnetki ter dobro izpeljana zgodba s prepletom tradicije in sodobnega alpinizma na Slovaškem. Predstavljena je zgodovinsko natančno, a hkrati tudi osebno poetično interpretirano. Za gledalce je še posebej zanimiva predstavitev alpinistične tradicije, ki nam je zemljepisno blizu, a vendar manj poznana.